Ind- og udvandringer (år) 2018

I 2018 udvandrede der i alt 68.645 personer, hvor 70 pct. var udenlandske statsborgere. Udvandring af udenlandske statsborgere er steget med ca. 4.000 personer i forhold til 2017, svarende til 9 pct. I 2018 indvandrede der i alt 87.329 personer til Danmark. Heraf var 75 pct. udenlandske statsborgere. Indvandring af udenlandske statsborgere er faldet med ca. 2.000 personer i forhold til året før, hvilket svarer til 3 pct.

Færre personer fra Polen og Storbritannien indvandrede i 2018

Blandt indvandrede udenlandske statsborgere i 2018 er flest fra Rumænien, nemlig 5.721 personer. Herefter fulgte polske statsborgere med 4.310 personer. På de næste tre pladser kommer statsborgere fra USA, Tyskland og Indien. For to ud af ti lande i top-10 ses et fald i forhold til 2017. Det drejer sig om Polen og Storbritannien.

Flest udvandrede amerikanere i 2018

Blandt udvandrede udenlandske statsborgere i 2018 er flest fra USA, nemlig 4.053 personer. Herefter fulgte polske og rumænske statsborgere med hhv. 3.425 personer og 3.424 personer. På de næste to pladser kommer statsborgere fra Tyskland og Indien. De fem nævnte lande er også i top blandt indvandringerne. Her er det dog kun USA, der har flere udvandringer end indvandringer.